Az első világháborúban a településtől nyugatra mintegy 45 hektáron elterülő puskaporüzemet létesítettek. Az egészen 1926-ig működő gyár építésére 1915 nyarán 5 ezer hadifoglyot osztottak be. 1940-ben a volt üzemi területen tábort létesítettek, ahol először a szovjetekkel kötött szerződés értelmében Bukovinából kitelepített németeket szállásolták el. Őket hamarosan átköltöztették és a helyszínen hadifogoly- és kényszermunkatábor létesült. A háború után a brit megszálló hatóság ideiglenesen itt szállásolta el a Magyarországról Palesztinába kivándorolni szándékozó zsidókat, mintegy 1500 főt. Utána a táborban a szovjet befolyás alá került országokból menekült személyek laktak. 1956-ban, a magyar forradalom leverése után is szállásoltak el itt rövid időre menekülteket. A tábort 1960-ban zárták be.